Stórsveit Snæfellsness heldur jólatónleika í kvöld Jólatónleikar Stórsveitar Snæfellsness verða haldnir í kvöld , sunnudaginn 1. desember , í Fjölbrautaskóla Snæfellinga . Hefjast þeir klukkan 20 . Sveitin hefur nú fengið Karlakórinn Kára og sjö einsöngvara til liðs við sig . Dagskráin samanstendur af sígildum jólalögum og dægurjólalögum og því ættu allir , ungir og aldnir , að fá að heyra sín uppáhalds jólalög . Öllu verður til tjaldað í hljóðkerfi , hljóðblöndun og ljósum og lofar sveitin stórkostlegri hljóðrænni og sjónrænni upplifun . Við sama tækifæri verður vígt nýtt svið í FSN , sem keypt hefur verið fyrir gjafafé . Stórsveit Snæfellsness er skipuð ungu fólki af Snæfellsnesi og er rekin í samstarfi við Fjölbrautaskóla Snæfellinga . Baldur Orri Rafnsson hefur stjórnað sveitinni frá því hún tók til starfa . Á þeim stutta tíma hafa þessir ungu tónlistarmenn náð ótrúlegum árangri og tónleikar þeirra með flottustu menningarviðburðum á Snæfellsnesi . Aðgangseyrir er 1.500 krónur og frítt fyrir 12 ára og yngri .